ตลาดหุ้นเอเชียไม่สดใส นลท.วิตกสถานการณ์การค้าหลังสหรัฐ-จีนส่อวืดบรรลุข้อตกลงเฟสแรกปีนี้
ตลาดหุ้นเอเชียไม่สดใส นลท.วิตกสถานการณ์การค้าหลังสหรัฐ-จีนส่อวืดบรรลุข้อตกลงเฟสแรกปีนี้
ตลาดหุ้นเอเชียไม่สดใส นลท.วิตกสถานการณ์การค้าหลังสหรัฐ-จีนส่อวืดบรรลุข้อตกลงเฟสแรกปีนี้
21 พ.ย. 2562

ผู้สื่อข่าวรายงานว่า ตลาดหุ้นเอเชียปรับตัวลดลงในเช้าวันนี้ เนื่องจากนักลงทุนยังคงวิตกกังวลเกี่ยวกับทิศทางการค้าระหว่างสหรัฐและจีน หลังจากสื่อรายงานว่า สหรัฐและจีนอาจไม่สามารถบรรลุข้อตกลงการค้าเฟสแรกภายในปีนี้ นอกจากนี้ นักลงทุนยังกังวลว่า การที่วุฒิสภาและสภาผู้แทนราษฎรสหรัฐลงมติผ่านร่างกฎหมายสนับสนุนกลุ่มผู้ประท้วงเรียกร้องประชาธิปไตยในฮ่องกงนั้น อาจส่งผลกระทบต่อความคืบหน้าในการเจรจาการค้าระหว่างสหรัฐและจีนด้วย
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,071.49 จุด ลดลง 77.08 จุด, -0.33%
ดัชนี SSE Composite ตลาดหุ้นจีนเปิดวันนี้ที่ 2,902.55 จุด ลดลง 8.50 จุด, -0.29%
ดัชนี HSI ตลาดหุ้นฮ่องกงเปิดวันนี้ที่ 26,587.59 จุด ลดลง 302.02 จุด, -1.12%
ดัชนี TAIEX ตลาดหุ้นไต้หวันเปิดวันนี้ที่ 11,573.84 จุด ลดลง 57.36 จุด, -0.49%
ดัชนี KOSPI ตลาดหุ้นเกาหลีใต้เปิดวันนี้ที่ 2,123.65 จุด ลดลง 1.67 จุด, -0.08%
ดัชนี FTSE STI ตลาดหุ้นสิงคโปร์เปิดวันนี้ที่ 3,201.05 จุด ลดลง 28.73 จุด, -0.89%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,882.04 จุด ลดลง 16.02 จุด, -0.20%
ขณะที่ดัชนี FBMKLCI ตลาดหุ้นมาเลเซียเปิดวันนี้ที่ 1,601.36 จุด เพิ่มขึ้น 0.22 จุด, +0.01%
ด้านสื่อต่างประเทศหลายแห่งรายงานโดยอ้างการเปิดเผยของสำนักข่าวรอยเตอร์ว่า สหรัฐและจีนอาจไม่สามารถบรรลุข้อตกลงการค้าเฟสแรกภายในสิ้นปีนี้ โดยอาจมีการเลื่อนออกไปเป็นปีหน้า ขณะที่จีนต้องการให้สหรัฐยกเลิกภาษีมากขึ้น
ขณะที่หนังสือพิมพ์วอลล์สตรีท เจอร์นัล รายงานโดยอ้างการเปิดเผยของอดีตเจ้าหน้าที่ในรัฐบาลของปธน.ทรัมป์ว่า การเจรจาการค้าในขณะนี้กำลังเผชิญภาวะชะงักงัน
นอกจากนี้ นักลงทุนยังกังวลว่า การที่วุฒิสภาและสภาผู้แทนราษฎรสหรัฐลงมติผ่านร่างกฎหมายสนับสนุนกลุ่มผู้ประท้วงเรียกร้องประชาธิปไตยในฮ่องกงนั้น อาจจะส่งผลกระทบต่อบรรยากาศในการเจรจาการค้า โดยเมื่อวานนี้ สภาผู้แทนราษฎรสหรัฐมีมติด้วยคะแนนเสียง 417 ต่อ 1 เสียง ผ่านร่างกฎหมายเพื่อให้การสนับสนุนกลุ่มผู้ประท้วงเรียกร้องประชาธิปไตยในฮ่องกง หลังจากที่วุฒิสภาสหรัฐได้ลงมติสนับสนุนร่างกฎหมายดังกล่าวไปแล้วเมื่อวันอังคารที่ผ่านมา
ทั้งนี้ สภาผู้แทนราษฎรสหรัฐจะส่งร่างกฎหมาย “Hong Kong Human Rights and Democracy Act” ไปยังทำเนียบขาว เพื่อให้ประธานาธิบดีโดนัลด์ ทรัมป์ ลงนามเป็นลำดับต่อไป
โดยร่างกฎหมายดังกล่าวครอบคลุมถึงการกำหนดให้ทบทวนการให้สิทธิพิเศษทางการค้ากับฮ่องกง ภายใต้กฎหมายของสหรัฐ โดยการทบทวนดังกล่าวจะพิจารณาถึงประเด็นที่ว่า ฮ่องกงได้รับอำนาจในการปกครองตนเองอย่างเพียงพอจากจีนหรือไม่